चीनी विदेश मंत्रालय के प्रवक्ता ने कहा कि ये आरोप ‘बेबुनियाद’ है.तिब्बतियों के धर्म गुरु दलाई लामा ने संडे टेलीग्राफ अखबार को दिए एक विशेष इंटरव्यू में कहा कि उन्हें ऐसी अपुष्ट जानकारी मिली है कि उनकी हत्या की योजना बन रही है.चीन लंबे समय से ये आरोप लगाता रहा है कि दलाई लामा अलग संस्कृति और अलग भाषा का हवाला देकर तिब्बत को चीन से अलग करना चाहते हैं जबकि दलाई लामा अपनी मुहिम का मकसद तिब्बत की 'सार्थक स्वायत्तता' बताते हैं.चीनी विदेश मंत्रालय के प्रवक्ता होंग लाई ने अपनी नियमति प्रेस ब्रीफिंग में कहा कि दलाई लामा लोगों का ध्यान आकर्षित करनेक लिए अफवाहें फैला रहे हैं.उन्होंने कहा, “उनका सनसनीखेज बयान इस काबिल भी नहीं है कि उसका खंडन किया जाए.”चीनी प्रवक्ता के मुताबिक दलाई लामा ‘धार्मिक चोंगा पहनकर अंतरराष्ट्रीय स्तर पर चीन विरोधी अलगाववादी गतिविधियों को अंजाम दे रहे हैं.’वहीं चीन के सरकारी अखबार ग्लोबल टाइम्स का कहना है कि दलाई लामा सठिया गए हैं.अखबार के मुताबिक, “दलाई अपनी हत्या की जिस योजना का दावा कर रहे हैं, उनका जिक्र तो मार्शल आर्ट उपन्यासों में ज्यादा मिलता है. इस तरह अविश्वनीय सूचना को उजागर किए जाने से लगता है कि दलाई लामा पर बढ़ती उम्र का असर हो रहा है.”अपने इंटरव्यू में दलाई लामा ने अंदेशा जाहिर किया है कि चीन जहर देकर उन्हें मार डालना चाहता है.दलाई लामा ने कहा है कि चीन कुछ तिब्बती महिलाओं को जहर का इस्तेमाल करने की ट्रेनिंग दे रहा है.उनके मुताबिक इन महिलाओं के बालों और स्कार्फ़ में जहर होगा और ये भक्तों के भेष में आशीर्वाद लेने आएँगी ताकि उन्हें छू कर नुकसान पहुँचा सकें.दलाई लामा ने कहा,“कुछ चीनी एजेंट कुछ तिब्बतियों, खास तौर पर महिलाओं को जहर के इस्तेमाल की ट्रेनिंग दे रहे हैं – उनके बालों और स्कार्फ में जहर होता है. मुझसे आशीर्वाद लेने के लिए उन्हें मेरे हाथों को छूना होगा.”हालांकि दलाई लामा ने कहा कि वह इस सूचना की पुष्टि नहीं कर सके हैं.